钦定古今图书集成/明伦汇编/氏族典/第085卷 > 胡缵宗
## 钦定古今图书集成/明伦汇编/氏族典/第085卷 > 胡缵宗

按《陜西通志》：“缵宗，字可泉，秦安人。七岁学《春秋》，即知
大义。及长，潜心横渠之学。正德中，登进士，试中秘，外
补嘉定州判官，知潼州，俱有惠政。召为南京度支郎
中，督储江左，寻改司封。逆濠兵薄皖郡，画防御之策，
上司马迁，知安庆。章圣后北上，供亿浩烦，缵宗拮据
以应，靡有阙失。改知姑苏，姑苏财赋甲天下，力为釐”
革，积弊悉除。兴讲学书院，务求正学。饬礼器，行《古乡
射》、乡饮礼，表义烈，课诸俊秀，称尽力焉。迁山东参政，
改浙江，平临平盗。升副都御史，巡抚山东。鲁王愎谏
恣恶，奏请付司寇勘实。诏夺其禄，裁护卫，地方以宁。
迁总理河道，经画河防利弊。适乘舆南巡，独缵宗所
治界无阻，遂改巡抚河南。中州大饥疫，疏请帑银二
十万贷之，饥民得少苏。以火灾引咎归，筑别墅以居，
日闭阁著书。年八十一卒。有“《辛巳集》《丙辰集》《鸟鼠山
人小集》《乐府家议》《安庆志》《秦安志》《巩郡志》《秦州志》《春
秋本义》”等书行世。